題秀光亭壁餞劉世臣劉仲美
作者：王庭珪
朝代：宋

paragraphs: 飛雨灑簷角，車騎散巖隈。
臨池張翠幕，衆賢會高臺。
坐中蟾宮客，再占北斗魁。
復有南巷阮，少年負英才。
兩公俱博雅，胸臆天所開。
明春試殿陛，筆力翻風雷。
臚傳姓名出，聲聞落九垓。
今宵且盡醉，須覆掌中杯。
朝來得好語，仍聞小人災。
請觀盧溪老，談笑消姦回。
見敵未嘗動，坐令敵傾摧。
庸兒不量力，自倒非人推。
舉此卜二友，否極終泰來。